Carcharhinus macloti
A Carcharhinus macloti a porcos halak (Chondrichthyes) osztályának kékcápaalakúak (Carcharhiniformes) rendjébe, ezen belül a kékcápafélék (Carcharhinidae) családjába tartozó faj.

Előfordulása 
A Carcharhinus macloti előfordulási területe az Indiai-óceánban és a Csendes-óceán nyugati felén van. A következő országok vizeiben lelhető fel: Fülöp-szigetek, India, Kenya, Kína, Hongkong, Kínai Köztársaság, Mianmar, Pakisztán, Pápua Új-Guinea, Srí Lanka, Tanzánia és Vietnám. Még megtalálható az Andamán- és Arafura-tengerekben, és talán az Ádeni-öbölben is.

Megjelenése 
Legfeljebb 110 centiméter hosszú, de 70-89 centiméteresen a Carcharhinus macloti már felnőttnek számít. Hosszúkás és karcsú testfelépítésű cápa. Pofája megnyúlt, a vége majdnem kihegyesedik. A két hátúszó között nincsen kiemelkedés. A mellúszói kicsik. Az elülső hátúszója is kicsi; rajta egy eléggé hosszúkás folt látható. A második hátúszó kisebb az elsőnél; ezen csak egy vékony folt van. Háti része szürkés vagy szürkésbarna, hasi része fehér. A mellúszók hátsó szélein és a farokúszó alsó nyúlványán fehér szegélyek vannak. A farokúszó felső nyúlványán pedig egy vékony fekete sáv húzódik.

Életmódja 
Szubtrópusi cápa, amely a tengerfenék közelében él. 170 méternél mélyebbre nemigen úszik le. Nagy rajokat alkot. Tápláléka kis csontos halak, fejlábúak és rákok. Táplálékát a kontinentális selfeken és a szigetek környékén kutatja fel.

Szaporodása 
Elevenszülő porcos hal; a peték kiürülő szikzacskója az emlősök méhlepényéhez hasonlóan a nőstény szöveteihez kapcsolódik. Belső megtermékenyítéssel szaporodik, párosodáskor a cápák egymáshoz simulnak. A vemhesség 12 hónapig tart. Egy alomban 1-2 kis cápa lehet. A kis Carcharhinus macloti születésekor 45-50 centiméter hosszú.

Felhasználása 
Kis mérete miatt kevésbé halásszák, azonban emberi fogyasztásra alkalmas. Frissen, szárítva vagy sózva árusítják.

Források 
Carcharhinus macloti (Müller & Henle, 1839) FishBase
Compagno, L.J.V., 1984. FAO Species Catalogue. Vol. 4. Sharks of the world. An annotated and illustrated catalogue of shark species known to date. Part 2 - Carcharhiniformes. FAO Fish. Synop. 125(4/2):251-655. Rome: FAO.
  1838-41. Systematische Beschreibung der Plagiostomen. Berlin.  Plagiostomen i-xxii + 1-200.

Szirticápák
Halfajok
Az Indiai-óceán halai
A Csendes-óceán halai